দূরে, পাহাড়ের উপরে এবড়োখেবড়ো পাথুরে রাস্তা দিয়ে আবার ৫ কিমি. গিয়ে যখন সিলারি পৌঁছলাম তখন বেলা প্রায় শেষ।বিকেলের আধো আলোতে সিলারী র পথের শোভা মনে দাগ কেটে যায়। মন ভরে দেখতে লাগলাম ঝাঁকে ঝাঁকে পাখিদের ঘরে ফেরা,কাছে দূরে সবজে সবজে পাহাড় গুলোর হাত ধরাধরি করে দাঁড়িয়ে থাকা।চারিদিকে সবুজ আর সবুজ। বিশাল বিশাল পাইনের অতন্দ্র পাহারায় এই গ্রামে প্রবেশ করতে হয়।শেষ ৫ কিমি গাড়ির ঝাঁকুনিতে প্রান ওষ্ঠাগত হবার যোগাড়।যাইহোক গাড়ি থেকে নেমেই গরম গরম চা পেয়ে গেলাম। চা নিয়ে দাড়িয়ে আছে মান্যতা ভাবি মানে দিলিপ তামাং এর স্ত্রী। দিলিপজি র home stay তেই আমাদের দিন দুয়েকের থাকার ব্যাবস্থা। মন চাঙ্গা হয়ে গেল।